Kanikanta paisuu entisestään Helsingissä | Helsinki | Iltalehti.fi
Kanikanta paisuu entisestään
Torstai 31.1.2008 klo 10.46 Helsingin viime vuosina paisunut villikanikanta kasvaa edelleen leutojen talvien myötä. Helsingin villikanit ovat menestyneet viime vuosina niin hyvin, että kaupunki on päättänyt alkaa metsästämään pitkäkorvia tosissaan. Pitkän aikaa uskottiin, että luonto hoitaa kannan rajoittamisen. Kanit ovat kuitenkin hyötyneet muun muassa leudoista talvista. Ympäristötarkastaja Raimo Pakarinen kaupungin ympäristökeskuksesta kertoo, että pienen kanipopulaation kamppailua pidettiin luonnonsuojelukysymyksenä. Yleisesti arvioitiin, että kova pakkastalvi voi hävittää kannan viimeiseen kaniin.Kaupungin ympäristökeskuksen mukaan kuluva talvi on niin leuto, ettei se juuri rajoita kanien lisääntymistä. Kanit lisääntyvät miltei vuoden ympäri, jos säät pysyvät riittävän lämpiminä. Kanipopulaatio tuhansien vahvuinenPakarisen mukaan kuluva talvi on sen verran leppeä, että Helsingin kanikanta jatkaa nopeaa paisumistaan. Kovin tarkkaa arviota kanien määrästä ei ole.- Tuhansia niitä on. Mutta sitä on vaikea sanoa, onko niitä kaksi, viisi vai kymmenen tuhatta, Pakarinen sanoo.Tiheimmillään kanipopulaatio on Töölönlahden rannoilla, Kalliossa ja Sörnäisissä. Kanit ovat kuitenkin levittäytyneet koko ajan uusille alueille, Pakarisen mukaan erityisesti länteen. Kanihavaintoja on tehty jo Espoon puolellakin. Pohjoisessa kaneja on Pakilan kaupunginosassa saakka ja idässä niitä on nähty Marjaniemen tienoilla.STT